Metalcore

Metalcore je štýl heavymetalovej hudby, ktorý kombinuje rôzne prvky extrémneho metalu a hardcore punku. Názov štýlu vznikol ako akronym názvov týchto dvoch žánrov. Tak ako ho poznáme dnes, sa prvýkrát začal tento pojem používať v polovici 90. rokov v súvislosti so skupinami Hogan‘s Heroes, Earth Crisis, Deadguy a Integrity.    Najstaršia s týchto skupín, Hogan‘s Heroes, vznikla v roku 1984. Medzi súčasných predstaviteľov žánru sa zaraďujú Killswitch Engage, Underoath, All That Remains, Trivium, As I Lay Dying, Bullet for My Valentine. 

Na rozdiel od ostatných štýlov kombinujúcich punk a metal, metalcore kladie dôraz na tradičné metalové harmónie, a taktiež obsahuje breakdowny, čiže pomalé, intenzívne pasáže, ktoré zvádzajú k moshingu. Sepultura, ktorej sa pripisuje, že „položila základy“ žánru, a Pantera, ktorá ovplyvnila skupiny Trivium, Atreyu, Bleeding Through a Unearth, zohrali pri rozvoji žánru nemalú úlohu.

História

Predchodcovia 

Skupiny Black Flag a Bad Brains,patriace medzi priekopníkov hardcore punku, obdivovali a napodobňovali Black Sabbath. Britské streetpunkové skupiny ako Discharge a The Exploited tiež čerpali inšpiráciu z heavy metalu. Misfits svojím albumom Earth A.D./Wolfs Blood významne ovplyvnili thrash. Napriek tomu všetkému, počas prvej polovice 80. rokov punková a metalová kultúra a hudba ostali oddelené.

Zo vzájomného ovplyvňovania medzi metalom a hardcoreom sa zrodila scéna crossover thrash, ktorej rodisko bolo v roku 1984 v klube Ruthie’s v kalifornskom Berkeley. Pojem „metalcore“ sa pôvodne používal v súvislosti s týmito kapelami, hrajúcimi crossover. Hardcore-punkové skupiny Corrosion of Conformity, Dirty Rotten Imbeciles a Suicidal Tendencies hrávali po boku thrashmetalových skupín ako Metallica a Slayer. Toto hnutie v roku 1984 takisto inšpirovalo skinheadské krídlo newyorského hardcoru, do ktorého sa zaraďujú skupiny ako Cro-Mags, Murphy's Law, Agnostic Front a Warzone. Medzi najvplyvnejšie kapely patrili Cro-Mags, ktorí čerpali priamo od Bad Brains, Motörhead a Black Sabbath. Cro-Mags si tiež osvojili jednak filozofiu straight edge, a jednak, prekvapujúco, Krišnovo vedomie. Medzi ďalšie newyorské straight edge skupiny patrili Gorilla Biscuits, Crumbsuckers a Youth of Today – tieto skupiny zahájili epochu štýlu youth crew. V roku 1985 možno badať zrod hardcorových breakdownov, ktoré vznikli zlúčením reggae Bad Brains a metalového pozadia, a ktoré zvádzajú k moshingu. Prelomovým momentom v prepletaní metalu a hardcoru sa stalo vydanie albumu Cause for Alarm skupiny Agnostic Front roku 1986.

Takisto thrashmetalové skupiny si v tomto období začali hodne vypožičiavať z hardcore punku. Metallica vzdala hold Discharge a Misfits, a Slayer dokonca nahrali celý album hardcorových coververzií. Anthrax vydali na svojom albume Attack of the Killer B's coververziu piesne „Protest and Survive“ od Discharge a na svojom poslednom počine Worship Music urobili remake skladby „New Noise“ od švédskej hardcore kapely Refused. Taktiež groovemetalová skupina Pantera urobila cover verzie skupiny Poison Idea. Sepulture, ktorá zložila hold množstvu skupín, sa pripisuje, že položila základy metalcoreu ako samostatného žánru.

Metallic hardcore (90. roky) 

V období od roku 1989 do roku 1995 sa objavila nová vlna hardcorových skupín. Patria sem kapely Merauder, All Out War, Integrity, Biohazard, Earth Crisis, Converge, Shai Hulud, Starkweather, Judge, Strife, Rorschach, Vision of Disorder a Hatebreed. Integrity čerpala inšpiráciu priamo z japonského hardcorového terorizmu skupiny GISM a metalu skupiny Slayer, a tiež sa inšpirovala dômyselnejšími prvkami skupín ako Septic Death, Samhain, Motörhead a Joy Division, zatiaľ čo Earth Crisis, Converge a Hatebreed čerpali priamo z death metalu. Dôležitý bol predovšetkým album Earth Crisis z roku 1995 Destroy the Machines. Slovami gitaristu Scotta Crousea, Boli to veľmi zmiešané reakcie. Často uvádzajú, že som povedal, že Earth Crisis bola prvou hardcorovou kapelu s metalovým soundom. Samozrejme, že sme neboli prví, ale myslím, že sme to definitívne posunuli na inú úroveň. Počuli sme kopu rečí typu ‘títo maníci sa snažia byť Panterou’, čo sme všetci brali ako veľký kompliment!
Biohazard, Coalesce a Overcast patrili medzi najdôležitejšie kapely raného metalcoreu. Tieto skupiny bývajú občas označované ako „metallic hardcore“. Ako píše novinár Lars Gotrich, „Give Them Rope, je popri kľúčových nahrávkach od Dillinger Escape Plan a Botch, undergroundovým míľnikom, ktorý pomohol raziť cestu štýlu, ktoré mal byť čoskoro známy ako ‘metalcore’. Napriek riziku, že bude znieť príliš redukovane – príliš neskoro! – metalcore bol prirodzeným vyústením spojenia extrémneho metalu a hardcoreu, avšak zo špirálovitým taktom, ktorý znel dajako agresívnejšie.“ Koncom dekády mal obvzlášť veľký vplyv predovšetkým album Shai Hulud Hearts Once Nourished with Hope and Compassion.

Komerčný úspech (prvá dekáda 21. storočia)

V polovice prvej dekády 21. storočia sa metalcore ukázal ako silná komerčná sila, podporovaná niekoľkými nezávislými nahrávacími spoločnosťami ako Century Media a Metal Blade, ktoré podpisovali zmluvy s metalcoreovými kapelami. Okolo roku 2004 bol už metalcore natoľko populárny, že nahrávky The End of Heartache od Killswitch Engage a The War Within od Shadows Fall sa dostali na 21. a 20. miesto v albumovej hitparáde Billboard. V Spojených štátoch bodoval singel „Two Weeks“ od skupiny All That Remains na 9. mieste rebríčka Mainstream Rock Tracks a v rebríčku Modern Rock Tracks sa umiestnil na 38. mieste. V roku 2007 bola skladba „Nothing Left od As I Lay Dying nominovaná na cenu Grammy v kategórii „Najlepší metalový výkon“. An Ocean Between Us (album obsahujúci "Nothing Left") mal sám osebe komerčný úspech, debutujúc na 8. mieste v rebríčku „Billboard 200“. Scream Aim Fire, druhý štúdiový album waleskej metalcoreovej skupiny Bullet for My Valentine, sa okamžite vyšplhal na 4. priečku Billboard 200. Ešte úspešnejší bol ich tretí album, Fever, ktorý v roku 2010 bodoval na tretej priečke, a s ktorého sa len v Spojených štátoch predalo viac než 71 000 kópií hneď prvý týždeň a 21 000 v Spojenom kráľovstve. Piaty album Underoath nazvaný Define the Great Line, vydaný roku 2006, sa umiestnil v rebríčku Billboard 200 na druhom mieste, keď sa z neho za prvý týždeň predalo 98 000 kópií. 

The Devil Wears Prada dosiahli so svojím albumom With Roots Above and Branches Below veľký komerčný úspech, bodujúc ihneď po vydaní na 11. mieste v rebríčku Billboard 200. Trivium boli tiež veľmi úspešní, bodujúc v rebríčkoch top 25 v niekoľkých krajinách vrátane Spojených štátov, a v top 10 rebríčkoch v Austrálii a v Spojenom kráľovstve, kde dokonca dostali zlatú platňu. Takisto Hatebreed, God Forbid a As I Lay Dying bodovali v hitparádach. 

Album Underoath Lost in the Sound of Separation sa umiestnil na ôsmej pozícii v rebríčku Billboard 200 s 56 000 predanými kópiami za prvý týždeň len v USA. Rovnomenný album Killswitch Engage v Billboard 200 dosiahol siedmu priečku, keď sa z neho predalo 58 000 kópií. V poslednom čase bol úspešný album Reckless & Relentless britskej skupiny Asking Alexandria, ktorý sa dostal na deviatu priečku Billboard 200 s 31 000 predanými nahrávkami za prvý týždeň. Nahrávka z roku 2011 Dead Throne od The Devil Wears Prada debutovala na deviatej priečke v Billboard 200 s 32 400 predanými nahrávkami za prvý týždeň.

Charakteristické znaky

Spev 
Vokálna stránka metalcoreu pozostáva prevažne zo screamingu, čo bolo bežné predovšetkým v 90. rokoch. Dnešné kapely kombinujú screaming s normálnym spevom, najmä počas interlúdia (medzihry, angl. bridge) alebo refrénu piesne.

Inštrumentálna stránka 
Metalcore sa vyznačuje harmonickými gitarovými riffami, dvojkopákovými bicími a breakdownami. Takmer vždy sa používa drop ladenie, rané kapely zväčša používali ladenie Drop D, C# alebo C. V poslednej dobe niektoré kapely začali svoje gitary podlaďovať až na Drop G1 či dokonca F#1. Bubeníci väčšinou používajú množstvo techník dvojkopákového bubnovania a celkovo rôzne štýly bubnovania. Niekedy možno počuť taktiež blast beaty.

Ideológie 
Metalcore pochádza z prostredia hardcore punkovej subkultúry youth crew, v ktorej množstvo skupín vyznávalo filozofiu straight edge, aj keď Integrity patrili medzi výnimky. Converge boli známi tým, že sa zameriavali na osobné strasti a neúspechy v láske. Dwid Hellion, frontman Integrity, patril medzi zástancov „Cirkvi svätého teroru posledného zúčtovania“, apokalyptického systému viery príbuzného gnosticizmu a katarstvu. Viacero členov súčasných metalcoreových kapiel sú praktizujúci kresťania, napríklad členovia Zao, The Devil Wears Prada, As I Lay Dying, Killswitch Engage, August Burns Red, Texas in July, Demon Hunter, Oh, Sleeper a Underoath.

Podštýly

Melodický metalcore
V prvej polovici 90. rokov prišla tretia vlna metalcoreových skupín, ktoré kládli oveľa väčší dôraz na melódiu. Tieto kapely mali sklon miesiť melodický death metal, hardcore punk a občas aj emo. Medzi melodické metalcoreové skupiny sa zaraďujú All That Remains, Atreyu, Bullet for My Valentine, Darkest Hour, Eighteen Visions, Killswitch Engage a Poison the Well. Inšpirácie, podnety a skladateľské štýly čerpali tieto kapely zväčša z melodického death metalu, predovšetkým od kapiel ako At the Gates, Arch Enemy, In Flames a Soilwork. V melodickom metalcore sa dosť často objavuje čistý spev. Niektoré z týchto kapiel, napríklad Shadows Fall, bývajú naklonené glam metalu 80. rokov. V súvislosti s melodickými metalcoreovými kapelami sa spomína, že „poňali klišé metalu 80. rokov“ ako „nadmerné množstvá výrobníkov hmly, excelentné sóla [a] tri basové bubny.“

Mathcore 

Mathcore má korene v polovici 90. rokov v tvorbe skupín Converge, Botch a The Dillinger Escape Plan. Pojem „mathcore“ bol navrhnutý kvôli analógii s math rockom. Mathcore sa vyznačuje rýchlosťou, technickým riffovaním a nezvyčajným taktom. Skupiny ako Fear Before začleňujú do svojej tvorby metalcoreové princípy spolu s nezvyčajným taktom a progresívnymi prvkami.

Deathcore 

Deathcore je fúzia metalcoreu, hardcore punku a death metalu. Deathcore je charakteristický breakdownami, blast beatmi a deathmetalovými riffami. Skupiny do tvorby včleňujú gitarové sóla a melodické riffy podobné ako v metalcore. O zrod deathcoreu sa veľkou mierou pričinila newyorská deathmetalová skupina Suffocation.

Referencie

Literatúra 
 Haenfler, Ross. Straight Edge: Clean-living Youth, Hardcore Punk, and Social Change, Rutgers University Press. ISBN 0-8135-3852-1
 Mudrian, Albert (2000). Choosing Death: The Improbable History of Death Metal and Grindcore. Feral House. ISBN 1-932595-04-X
 Sharpe-Young, Garry (2005). New Wave of American Heavy Metal. Zonda Books. ISBN 0-9582684-0-1

Zdroj 
 

 
Heavymetalové hudobné žánre
Hardcorepunkové hudobné žánre
Post-hardcore